Politiet kritiseres etter terrorøvelse
Evalueringsrapporten etter Øvelse Tyr 2012 avdekker graverende mangler hos Romerike politidistrikt, melder NRK. Øvelsen, som er Norges nasjonale beredskaps- og kriseøvelse og ble gjennomført i fjor høst, fokuserte på bekjempelse av alvorlig kriminalitet og terror, samarbeidet mellom politiet og Forsvaret, varsling og mobilisering. Evalueringsrapporten, som Politihøgskolen (PHS) står bak, er svært kritisk til Romerike politidistrikt, som har ansvaret for Norges hovedflyplass - der mye av øvelsen fant sted. Politihøgskolen opplevde at politidistriktet manglet evne til å krisehåndtere under Øvelse Tyr 2012. I rapporten avdekkes det svikt hos innsatsleder, forskjellige kanaler på samband, at operasjonssentralen og ledelsen sviktet, samt feil plassering av stab. I det siste punktet står det i rapporten at «erfaringer fra reelle hendelser og øvelser har dokumentert at fysisk avstand mellom operasjonssentralen og staben vanskeliggjør beslutningsprosesser, samhandling og informasjonsflyt. Dette ble også en realitet under øvelse Tyr 2012.» I punktet som omhandler forskjellige kanaler på sambandet skriver Politihøgskolen at dette førte til at viktig informasjon glapp. Romerike politidistrikt ønsker ikke å kommentere rapporten, men sier til NRK at de vil komme med en uttalelse i morgen.
Politiet som har ansvaret for Norges hovedflyplass mangler evne til krisehåndtering. Det slås fast i en ny rapport etter terrorøvelsen Øvelse Tyr 2012.